Κυπριακές προεδρικές εκλογές 1993

Οι Προεδρικές Εκλογές του 1993 ήταν οι έβδομες προεδρικές εκλογές που διεξήχθησαν στην Κύπρο μετά την ανακήρυξη της ανεξαρτησίας της χώρας. Πρόεδρος ανακηρύχθηκε ο Γλαύκος Κληρίδης.

Εκλογικό σύστημα 
Ο Πρόεδρος της Κυπριακής Δημοκρατίας εκλεγόταν (και εκλέγεται) άμεσα από τον λαό με καθολική και μυστική ψηφοφορία. Η θητεία του προέδρου είναι πενταετής. Ξεκινά την ημέρα εγκαταστάσεως του ενώπιον της Βουλής των Αντιπροσώπων, όπου ο εκλεγμένος πρόεδρος δίνει τη νενομισμένη διαβεβαίωση.

Όταν μόνο ένας υποψήφιος υποβάλλει υποψηφιότητα, τότε ανακηρύσσεται ως εκλεγείς Πρόεδρος της Κυπριακής Δημοκρατίας, χωρίς ψηφοφορία. Όταν οι υποψήφιοι είναι περισσότεροι από έναν, τότε εκλέγεται ο υποψήφιος που εξασφαλίζει πάνω από το 50% των εγκύρων ψήφων. Αν κανένας από τους υποψήφιους δεν εξασφαλίσει την απαιτούμενη πλειοψηφία, τότε διεξάγεται επαναληπτική εκλογή την αντίστοιχη μέρα της αμέσως επόμενης βδομάδας ανάμεσα στους δυο υποψηφίους που πήραν τις περισσότερες ψήφους. Ο υποψήφιος που παίρνει, κατά την επαναληπτική εκλογή, το μεγαλύτερο αριθμό ψήφων θεωρείται εκλεγείς.

Η εκλογή του νέου Προέδρου της Δημοκρατίας γίνεται πριν από τη λήξη της θητείας του απερχόμενου προέδρου, έτσι ώστε ο νεοεκλεγόμενος πρόεδρος να είναι σε θέση να αναλάβει τα καθήκοντα του όταν η θητεία αυτή λήξει.

Σε περίπτωση που η θέση του Προέδρου της Κυπριακής Δημοκρατίας παραμένει κενή, διεξάγεται αναπληρωματική εκλογή εντός 45 ημερών από την ημέρα που η θέση παρέμεινε κενή. Η θητεία του εκλεγομένου με αναπληρωματική εκλογή προέδρου είναι ίση με τη μη εκπνεύσασα περίοδο της θητείας του προηγούμενου προέδρου.

Σε περίπτωση προσωρινής απουσίας ή προσωρινού κωλύματος του Προέδρου της Δημοκρατίας, τον αναπληροί ο Πρόεδρος της Βουλής των Αντιπροσώπων.

Ιστορικό 
Οι υποψηφιότητες για τις προεδρικές εκλογές υπεβλήθησαν στις 28 Ιανουαρίου 1993. Οι υποψήφιοι ήταν:

Γιώργος Βασιλείου: πρόεδρος της Κυπριακής Δημοκρατίας την περίοδο 1988-1993. Είχε τη στήριξη του ΑΚΕΛ και του ΑΔΗΣΟΚ.

Γλαύκος Κληρίδης: πρόεδρος του Δημοκρατικού Συναγερμού (ΔΗΣΥ) και βουλευτής. Είχε διατελέσει Πρόεδρος της Βουλής των Αντιπροσώπων (1960-1976), ενώ υπηρέτησε και ως Υπουργός Δικαιοσύνης στη μεταβατική κυβέρνηση (1959-1960). Συμμετείχε για τρίτη φορά στις προεδρικές εκλογές και υποστηρίχθηκε από το Δημοκρατικό Συναγερμό και το Κόμμα των Φιλελευθέρων.

Πασχάλης Πασχαλίδης: ανεξάρτητος υποψήφιος. Διετέλεσε Υπουργός Εμπορίου και Βιομηχανίας στη μεταβατική κυβέρνηση (1959-1960). Είχε τη στήριξη του ΔΗΚΟ και της ΕΔΕΚ.

Γεώργιος Μαυρογένης: ανεξάρτητος υποψήφιος.

Γιαννάκης Ταλιώτης:  ανεξάρτητος υποψήφιος.

Κυρίαρχα θέματα της προεκλογικής εκστρατείας ήταν η δέσμη ιδεών Γκάλι για τη λύση του κυπριακού προβλήματος. Ο Γιώργος Βασιλείου και ο Γλαύκος Κληρίδης είχαν υποστηρίξει τις ιδέες Γκάλι με διαφοροποιήσεις, ενώ ο Πασχάλης Πασχαλίδης ήταν αντίθετος. Ο Γλαύκος Κληρίδης διαφοροποίησε τη στάση του στον δεύτερο γύρο των εκλογών ώστε να κερδίσει τη στήριξη του ΔΗΚΟ με συμφωνία που ενταφίασαν τη δέσμη ιδεών Γκάλι.

Ο Α΄ γύρος των εκλογών διεξήχθη στις 7 Φεβρουαρίου 1993. Κανένας υποψήφιος δεν εξασφάλισε πέρα του 50% των εγκύρων ψήφων. Για τον λόγο αυτό διεξήχθη αναπληρωματική εκλογή ανάμεσα στον Γλαύκο Κληρίδη (36,74%) και στον Γιώργο Βασιλείου (44,15%), που πήραν τις περισσότερες ψήφους.

Στον Β΄ γύρο το ΔΗΚΟ υποστήριξε την υποψηφιότητα του Γλαύκου Κληρίδη. Η ΕΔΕΚ κάλεσε τους ψηφοφόρους της να ψηφίσουν κατά συνείδηση.

Ο Β΄ γύρος διεξήχθη στις 14 Φεβρουαρίου 1988.  Νικητής των εκλογών ήταν ο Γλαύκος Κληρίδης ο οποίος εκλέχθηκε στη θέση του Προέδρου της Δημοκρατίας με ποσοστό 50,31%.

Αποτελέσματα 
Ο πίνακας που ακολουθεί παρουσιάζει τα αποτελέσματα των εκλογών:

Δείτε ακόμη 
Κυβέρνηση Γλαύκου Κληρίδη 1993

Παραπομπές

Πηγές

Εξωτερικοί σύνδεσμοι 
Προεδρικές εκλογές στην Κύπρο 1960-2013 - Ιστορικό αφιέρωμα
Προεδρικές εκλογές - Ιστορικό αφιέρωμα - 2018

Κυπριακές προεδρικές εκλογές